Fredrikstad kringkaster

Fredrikstad kringkaster (LKF), mellombølgesender og kortbølgesender (15) Sendefrekvens var 1578 kHz med en bølgelengde på 190 m.

Historikk

Kringkastingsstasjon som ble anlagt i 1927 på Øra utenfor Fredrikstad i en stor trevilla. Stasjonen var en relestasjon for Kringkastingsselskapet sine sendinger fra Oslo kringkaster.

Ny senderbygning ble oppført i mur i to etasjer før krigen. Straks nybygget var ferdig, ble Fredrikstad mellombølgesender flyttet. Senere ble flere mindre kortbølgesendere også overflyttet. Trevillaen fikk deretter navnet «studio». Herfra ble det sendt lokalstoff fra Øsfold.

Da angrepet på Norge i 1940 kom  den 9. april overtok bestyreren Henri Helland, programkontrollen og startet egen «radiostasjon» med tillatelse fra militære myndigheter med bl.a. meldinger fra Regjeringen Nygaarsvold. Om natten ble det sendt militære meldinger fra 1. Divisjon til Hamar kringkaster.Fredrikstad ble besatt 12. april av tyske styrker og stasjonene overtatt den 13. april, og begynte å sende programmer fra det tyskkontrollerte NRK i Oslo.

Etter krigen ble det bygget ny stasjonsbygning noe lenger øst. Stasjonen ble lagt ned ca. 1980 og kortbølgesendingene ble overført til Kvitsøy kringkaster og Sveio kringkaster, begge ved Stavanger. I noe tid sto Fredrikstad som reservesender. Sendingene opphørte 18. oktober 1997. 

Senere har NRK Østlandssendingen i Gamlebyen i Fredrikstad overtatt programproduksjon for Østfold. 

 Kortbølgesenderne 

Kortbølgesenderen ble åpnet 3. januar 1948. Kringkasteren hadde flere kortbølgesendere i drift, den største med en styrke på 100 kW. Antenneanlegget var på 50 mål og bestod for det meste av teppeantenner. 

Ca 1947-48, kom den store sendersalen. Denne ga plass til en 100kW sender fra General Electric, to 10kW sendere fra Westinghouse: «W1» og «W2» og «13-meter'n». På begynnelsen av 1960-tallet kom 3. byggetrinn med to 120kW sendere fra Philips: «P1» og «P2». Mellombølgesenderen ble flyttet igjen til nybygget. Ved en modernisering av senderparken på slutten av 1970-tallet ble «W1», «W2» og «13-meter'n» skrotet og erstattet av en ny sender fra Thomson. Denne var dimensjonert for 500kW, men ble aldri kjørt med mer enn 250kW.

En viktig årsak til at FKK ble anlagt på Øra er at dette er en sandøyr som Glomma har lagt opp. Grunnen er særdeles fuktig og velegnet for antenneanlegg. De karakteristiske teppeantennene var i 50 år et meget synlig landemerke på Østsiden med sine mange master – høyeste opp til 120 meter. Her ble det i mange år heist et juletre med lys – byens høyeste juletre! Med P1 kom en «log-periodisk» antenne, en stor, liggende «V»-formet antenne på en høy dreibar mast. Med Thomson-senderen kom en gigantisk «TV»-antenne, igjen på en dreibar mast slik at en kunne sende til forskjellige deler av kloden.

Fredrikstad KK sendte «sjømannssendinga» over kortbølgen, senere kjent som «Sending til nordmenn utenfor landets grenser» og «Radio Norway international». Sendingene var typisk på 1,5 timer og ble gjentatt hver 2. time hele døgnet på ulike frekvenser og retninger for å dekke hele kloden. Sendingene kunne også tas inn over mellombølgesenderen på 1578 kHz (etter NRK radios sendeslutt klokken ett om natten) og FM 93.0 MHZ i Oslo-området. Mange husker nok «Ønskekonserten til sjøfolk». 

Øst for stasjonen var bygget et større lagerbygg, «Lageret». Dette var en felles base for antennearbeid på mange antenneanlegg i Norge. Lageret rommet også en mobil tysk 10kW sender, etterlatt av tyske styrker på Tveita i Oslo i 1945. Senderen var fordelt på 12 små lastebiler med skap. Når den skulle på lufta, parkerte de i ring og ble koblet sammen. Sammen med lastebilene fulgte «Goliat». Goliat var en «Halbkettenkraftwagen». Dette var en stor lastebil med enorme forhjul og belter bak. For å starte den frikoblet en to clutcher! Sveiva ble satt inn bak det ene forhjulet og en sveivet igang bare svinghjulet. Med fart på svinghjulet dro dette motoren igang når en koblet inn den ene clutchen. Goliat var med for om nødvendig å trekke lastebilene opp dersom de kjørte seg fast. Det gjorde en bulldoser i leirsuppa i Kongsten Hageby – det fikset Goliat.

Øra ble utover på 70-tallet industrialisert i en slik grad at det gikk ut over antenneforholdene. Det ble derfor anlagt en ny kortbølgesender på Kvitsøy, Kvitsøy kringkaster, og FKK ble nedlagt i 1978.

I dag er studio, antennene og det store antennelageret borte. Senderbygningen står fortsatt. En periode var det et kunstgalleri i bygningen. I dag er det brukt av firmaet Projectiondesign AS

 Referanser 





Se også
NRK
Kvitsøy kringkaster
Jeløy radio

Eksterne lenker
 Norsk Radiohistorisk Forening: Fredrikstad Kringkaster
 Bernt Erfjord: Norske Kringkastingssendere(Vintage Norwegian AM Transmitters)
 RADIO NORWAY INTERNATIONAL 1938-2003
 Den gamle senderbygningen i solnedgang
 When the Königsbergradio came to the farm: Om den tyske mobilsenderen fra Oslo

Kategori:Kringkasting i Norge
Kategori:Kultur i Fredrikstad
Kategori:Fredrikstads historie